Thomas Müller

Thomas Müller (født 13. september 1989 i Weilheim, Vesttyskland) er en tysk fodboldspiller, der spiller som midtbanespiller eller angriber hos Bundesliga-klubben Bayern München. Han har spillet for klubben hele sin seniorkarriere, og blev indlemmet i førsteholdstruppen i sommeren 2008.

Klubkarriere

Tidlige karriere 
Müller startede i lokalklubben TSV Pähl hvor han spillede fra en alder af 4 år til han var 10 år, hvor han slog sig til Bayern Münchens ungdomsprogram. Han fik sin debut for reserveholdet i marts 2008 i en Regionalliga (4. division) kamp mod SpVgg Unterhaching og scorede til 3-2 i en 4-2 sejr. Den efterfølgende sæson holdt endnu mere succes for den unge Müller da han etablerede sig på reservemandskabet, der nu spillede i 3. division. Müller sluttede sæsonen som den 5. mest scorende spiller, da han scorede 15 mål i 32 kampe. Han nåede samtidig at gøre 4 optrædener som indskifter for førsteholdet og fik sin ligadebut på den første spilledag i 2008–09 sæsonen mod HSV. Den 10. marts 2009 fik han sin UEFA Champions League debut i 7-1 sejren over Sporting Lissabon, hvor han blev skiftet ind i det 72. minut i stedet for Bastian Schweinsteiger og scorede det sidste mål af Bayerns 7 mål.

Gennembrudssæson 
2009–10 sæsonen startede med en ny kontrakt til Müller og hans holdkammerat Holger Badstuber og under den nye træner Louis van Gaal blev begge indlemmet som vigtige spillere for Bayerns førstehold. I starten var hans optrædener oftest fra bænken men var på banen fra starten i 4. spillerunde mod den tidligere sæsons mestre Wolfsburg. Ugen efter scorede han ikke blot sit første men også sit andet ligamål i en 5-1 udesejr over Borussia Dortmund. Også i Champions League fandt Müller succes med 2 mål på udebane mod Maccabi Haifa.

Han scorede sit første hattrick på sæsonens næstsidste spilledag i 3-1 sejren over Bochum, der så godt som sikrede Bayern deres 21. Bundesliga-titel.

Landsholdskarriere 
Müller har siden 2004 repræsenteret diverse tyske ungdomshold fra U-16 til U-21 niveau. Hans gode form i løbet af 2009–10 sæsonen resulterede i, at han blev nævnt i truppen til en venskabskamp imod Elfenbenskysten, men på grund af Robert Enkes dødsfald blev denne og en anden venskabskamp mod Egypten aflyst og Müllers landsholdsdebut måtte vente indtil marts 2010, hvor han startede inde imod Argentina. Han blev erstattet i det 66. minut af en anden landsholdsdebutant, Toni Kroos, i et 1-0 nederlag.

VM 2010 
Müller blev nævnt i Joachim Löws 23-mands trup til VM 2010 i Sydafrika og var dermed den syvende Bayern spiller i truppen. Han blev tildelt trøjenummeret 13, der normalt bruges af kaptajn Michael Ballack, der dog var skadet til turneringen, og tidligere af den legendariske angriber Gerd Müller. Han nåede sin anden landskamp som indskifter i anden halvleg af Tysklands sidste opvarmningskamp inden VM imod Bosnien-Hercegovina.

Han startede Tysklands første kamp i gruppespillet mod Australien, hvori han scorede sit første landsholdsmål da han gjorde det til 3-0 i det 68. minut i Tysklands 4-0 sejr. Han startede også de andre to gruppekampe og lagde op til Mesut Özils mål i den sidste gruppekamp mod Ghana. I ottendelsfinalen mod England imponerede Müller igen da han scorede to mål samt lagde op til Lukas Podolskis 2-0 mål i Tysklands 4-1 sejr. Han scorede igen i Tysklands 4-0 ødelæggelse af Argentina da han scorede åbningsmålet. Han pådrog sig dog også sit andet gule kort i turneringen, og måtte sidde ude mens Tyskland blev besejret 1-0 af de endelige verdensmestre Spanien. Turneringen sluttede dog godt for Müller da han scorede i bronzekampen mod Uruguay, som Tyskland vandt 3-2, og dermed bragte sin målrekord op på 5 mål, det samme som David Villa, Wesley Sneijder og Diego Forlán. Da han samtidig havde 3 assists blev han tildelt turneringens adidas Golden Boot for den mest scorende spiller, mens de andre kun havde en enkelt hver. Müller vandt desuden Hyundai Best Young Player prisen for den bedste unge spiller over Mexicos Giovani dos Santos og Ghanas André Ayew.

EM i fodbold 2012. (Ukraine og Polen) 
Müller var med Tyskland med til at nå semifinalen ved EM i 2012.

VM i fodbold 2014. (Brasilien) 
Müller vandt ved VM i 2014 i Brasilien guld med det tyske landshold. Han sluttede desuden som nr 2. på turneringens topscorerliste, kun overgået af colombianeren James Rodríguez.

Titler 

1. Fußball-Bundesliga
 2010, 2013, 2014, 2015, 2016, 2017, 2018, 2019, 2020, 2021, 2022 og 2023 Bayern München

DFB-Pokal
 2010, 2013 og 2014 med Bayern München

DFL-Supercup
 2010 og 2012 med Bayern München

UEFA Champions League
 2012 - 2013 og 2020 med Bayern München

UEFA Super Cup
 2013 med Bayern München

VM for klubhold
 2013  og 2020 med Bayern München
 FIFA VM
 2014 med Tyskland

Individuelle æresbevisninger 

VM Topscorer
 2010 med Tyskland

VM Bedste unge spiller
 2010 med Tyskland

Fodnoter

Eksterne henvisninger 
 

Fodboldspillere fra Tyskland
Fodboldspillere fra FC Bayern München
Verdensmestre i fodbold
Angribere (fodbold)
Deltagere ved verdensmesterskabet i fodbold 2010
Deltagere ved det europæiske mesterskab i fodbold 2012
Deltagere ved verdensmesterskabet i fodbold 2014
Deltagere ved det europæiske mesterskab i fodbold 2016
Deltagere ved verdensmesterskabet i fodbold 2018
Deltagere ved det europæiske mesterskab i fodbold 2020
Deltagere ved verdensmesterskabet i fodbold 2022